**Tehdään yhdessä #mielenterveysvaalit! Kuntavaalit 2025**

*Asukkaiden mielenterveyden vaaliminen on koko kunnan tehtävä. Mielenterveyttä vahvistavaa työtä voidaan tehdä kaikilla kunnan toimialoilla. Mielenterveyden edistäminen, ennaltaehkäisy ja varhainen puuttuminen tukevat asukkaiden hyvinvointia ja toimintakykyä ja siten koko kunnan elinvoimaisuutta.*

Kunnissa asukkaiden mielenterveyttä voidaan kehittää:

* ottamalla mielenterveys mukaan kaikkeen hyvinvoinnin ja terveyden edistämiseen,
* vahvistamalla mielenterveysoikeuksia,
* ottamalla mielenterveysvaikutusten arviointi käyttöön päätöksenteossa ja budjetoinnissa,
* sisällyttämällä mielenterveys strategiaan ja muihin ohjaaviin asiakirjoihin,
* hyödyntämällä kokemusasiantuntijuutta,
* turvaamalla yhteistyö kansalaisjärjestöjen kanssa ja järjestöjen rahoitus.

**Hyvinvoinnin ja terveyden edistäminen, edistävä ja ennaltaehkäisevä työ**

*Edistävä ja ennaltaehkäisevä mielenterveystyö kannattavat sekä taloudellisesti että inhimillisesti.*

Kunnan asukkaiden mielenterveyttä vahvistetaan ja mielenterveyden ongelmia ehkäistään niin, että:

* kaikilla hallinnonaloilla ja toimissa huomioidaan mielenterveys ja edistetään sitä aktiivisesti,
* mielenterveyden edistämiselle määritellään selkeät tavoitteet, toimeenpano ja resurssit,
* järjestöjen rooli hyvinvoinnin ja terveyden edistämisessä tunnistetaan,
* mielenterveys on mukana hyvinvoinnin ja terveyden edistämistä ohjaavissa asiakirjoissa ja mittareissa,
* hyvinvoinnin ja terveyden edistämisessä kuullaan mielenterveyden kokemusasiantuntijoita.

**Mielenterveysoikeudet**

*Mielenterveysoikeudet kuuluvat jokaiselle kuntalaiselle. Niiden perustasta ja vahvistamisesta tulee huolehtia ja niiden toteutumista tulee seurata.*

Kunta voi vahvistaa mielenterveysoikeuksien toteutumista:

* huomioimalla mielenterveyden häiriöitä sairastavat ihmiset kunnan toimintaa ohjaavissa asiakirjoissa, kuten strategiassa, hyvinvointisuunnitelmassa, hyvinvointikertomuksessa ja yhdenvertaisuus- ja tasa-arvosuunnitelmassa,
* tekemällä kaikista palveluista saavutettavia mielenterveyden häiriöitä sairastaville ja ottamalla palveluissa huomioon toimintakyvyn vaihtelu ja rajoitteet
* edistämällä aktiivisesti yhdenvertaisuutta – syrjintä altistaa mielenterveysongelmille,
* järjestämällä mahdollisuuksia osallistua ja toimia taloudellisesta tilanteesta riippumatta,
* edistämällä mielenterveyden häiriöitä sairastavien osallisuutta kuntalaisina.

**Mielenterveysvaikutusten arviointi**

*Mielenterveysvaikutusten arvioinnin työkaluilla voidaan ennakoida kunnan eri hallinnonalojen päätösten vaikutuksia ihmisten mielenterveyteen ja mielen hyvinvointiin.*

Tieto ja ymmärrys päätösten ja toimien vaikutuksista mielenterveyteen varmistetaan:

* ottamalla kunnissa käyttöön mielenterveysvaikutusten arviointi budjetoinnissa sekä toiminnan kehittämisessä ja järjestämisessä,
* kuulemalla mielenterveyden kokemusasiantuntijoita, omaisia ja järjestöjä arviointiprosessin osana sekä laajemmin kunnan toiminnan suunnittelussa, kehittämisessä ja toteutuksessa.

**Kansalaisjärjestöjen rahoitus ja järjestöyhteistyö**

*Mielenterveyttä vahvistetaan kunnassa myös yhteistyöverkostojen välityksellä. Mielenterveysjärjestöt ovat lähellä kunnan asukkaita. Järjestöjen asiantuntemus mielenterveyden edistämisestä on kunnan päättäjien ja virkahenkilöstön käytettävissä. Järjestöt tarjoavat myös palveluita.*

Hyvin toimiva yhteistyö kunnan ja järjestöjen välillä edellyttää, että:

* mielenterveysjärjestöjä kuullaan,
* päättäjät ymmärtävät mielenterveysjärjestöjen roolin kansalaistoimijoina, palveluiden tuottajana, sidosryhmänä ja vaikuttajana,
* kunta kutsuu järjestöjä mukaan pysyviin yhteistyörakenteisiinsa, jotka rakennetaan järjestelmällisesti toimiviksi verkostoiksi,
* järjestöjen rahoitus kunnassa on pitkäjänteistä ja ennakoitavaa.

Mielenterveyspooli on 37 mielenterveysalan toimijan verkosto, joka vaikuttaa yhteiskunnassa paremman mielenterveyden puolesta.

Lue lisää: [Mielenterveys vaaleissa 2025 | Mielenterveyspooli](https://mielenterveyspooli.fi/vaalit-2025/)

**Yhteystiedot:**

Aija Salo, pääsihteeri

p. 040 620 9515